Julia Roberts
Julia Fiona Roberts (rođena 28. oktobra 1967) jest američka glumica. Poznata po svojim vodećim ulogama u filmovima različitih žanrova, dobila je više priznanja, uključujući Oscara, Britanske filmske nagrade i tri Zlatna globusa. Filmovi u kojima je glumila zajedno su zaradili preko 3,9 milijardi dolara na globalnom nivou, što je čini jednom od holivudskih zvijezda čiji filmovi su najviše zaradili. Nakon ranog prodora u filmovima Mistična pizza (1988) i Čelične magnolije (1989), etablirala se kao vodeća glumica kada je bila zvijezda romantične komedije Zgodna žena (1990). Glumila je u brojnim komercijalno uspješnim filmovima tokom 1990-ih, uključujući romantične komedije Vjenčanje mog najboljeg prijatelja (1997), Notting Hill (1999) i Odbjegla nevjesta (1999). Osvojila je Oscaraza najbolju glavnu žensku ulogu u biografskoj drami Erin Brockovich (2000). U narednim decenijama postigla je veliki uspjeh sa Oceanovih jedanaest (2001), Oceanovih dvanaest (2004), Rat Charlieja Wilsona (2007), Dan zaljubljenih (2010), Jedi moli voli (2010), August u okrugu Osage (2013), Čudo (2017), Karta za raj (2022) i Ostavi svijet iza sebe (2023). Dobila je nominaciju za Primetime Emmy za HBO televizijski film Normalno srce (2014), imala je svoju prvu redovnu televizijsku ulogu u prvoj sezoni psihološkog trilera Amazon Prime Video Homecoming (2018) i glumila Marthu Mitchell u političkoj limitiranoj seriji Laž i manipulacija(2022) koja se prikazivala na Starz. Osim glume, vodi producentsku kuću "Red Om Films", preko koje je bila izvršna producentica za različite projekte u kojima je glumila, kao i za prva četiri filma franšize Američka djevojka (2004–2008). Bila je globalni ambasador za Lancôme od 2009. Bila je najplaćenija glumica na svijetu tokom većine 1990-ih i prve polovine 2000-ih. Za uloge u filmovima Erin Brockovich (2000) i Mona Lisa Smile (2003) dobila je tada neviđene honorare od 20 miliona dolara i 25 miliona dolara. Od 2020, njena neto vrijednost procijenjena je na 250 miliona dolara. Magazin People ju je proglasio za najljepšu ženu na svijetu rekordnih pet puta.